1,700 จุด ถึงไม่ถึง..?
กำลังเกิดการถกเถียงว่า ดัชนีหุ้นไทยจะวิ่งไปถึง 1,700 จุดในช่วงเวลานี้ หรือปีนี้หรือไม่
19 ก.ย. 2560

ลูบคมตลาดทุน : ธนะชัย ณ นคร
กำลังเกิดการถกเถียงว่า ดัชนีหุ้นไทยจะวิ่งไปถึง 1,700 จุดในช่วงเวลานี้ หรือปีนี้หรือไม่
แต่ละกลุ่มพอจะแยกได้แบบนี้นะ
คือ มีกลุ่มที่มองจากปัจจัยพื้นฐานว่า เศรษฐกิจไทยยังฟื้นตัวแบบ “เปราะบาง” ดังนั้น ดัชนีจึงไม่น่าวิ่งไปได้ไกล และมีโอกาส “พักฐาน”
ทว่าดัชนีไม่น่าจะหลุด 1,600 จุด
กลุ่มนี้ยังกังวลว่า ต่างชาติหรือฟันด์โฟลว์ จะมีการขายทำกำไรออกมา
ส่วนอีกกลุ่มมองว่า ความเชื่อมั่นของนักลงทุนเริ่มกลับมาจากเศรษฐกิจไทยฟื้นตัว
นักลงทุนต่างชาติยังคงเข้าซื้อหุ้นไทยต่อเนื่อง แต่อาจมีสลับขายบ้าง
แต่แนวโน้มนั้น คือ “ยังซื้อ” เพราะมีปัจจัยหนุนจากทั้งต่างประเทศ เช่น แถวเอเชียเหนือที่มีความเสี่ยงด้านคาบสมุทรเกาหลี และมองว่า ตลาดหุ้นไทยราคายังถูก เลยย้ายพอร์ตเข้ามา
ส่วนหุ้นในกลุ่มขนาดใหญ่ กลาง และเล็ก ก็ยังคงมีอัพไซด์
เช่น กลุ่มธนาคารพาณิชย์ และค้าปลีก
แล้วสัญญาณในด้านเทคนิคล่ะ
จริงๆ แล้ว มีมุมมองของทั้งนักวิเคราะห์หลักทรัพย์ และนักลงทุนรายใหญ่
ประเด็นที่น่าสนใจคือ นักวิเคราะห์ทางเทคนิคต่างมีมุมมองเป็นบวกต่อเศรษฐกิจไทย และก็มองเป็นบวกต่อสัญญาณทางเทคนิค
นั่นคือ ดัชนีหุ้นไทยจะวิ่งไปต่อได้
เสี่ยป๋อง “วัชระ แก้วสว่าง” เซียนหุ้นเทคนิคชื่อดัง เจ้าของคำพูด “กราฟไม่เคยหลอกใคร”
เสี่ยป๋อง บอกว่า โดยส่วนตัวเขาก็ยังเชื่อมั่นในเส้นกราฟ และมองว่า หุ้นไทยยังเป็นขาขึ้นหากดูจากเส้นกราฟ
วันนั้น เราคุยกันเรื่องตัวเลขดัชนีด้วย
แต่ผมขออนุญาตที่จะไม่นำมาเขียน เพียงแต่ต้องการสื่อว่า ในมุมมองของนักเทคนิค เขามีมุมมองแบบนี้
เช่นเดียวกับ หมอวิน “นพ.รัชต์ชยุตม์ จีระพรประภา” เซียนหุ้นเทคนิคอีกคน ที่มองว่า หากดูสัญญาณทางเทคนิค หุ้นไทยมีโอกาสที่จะวิ่งไปต่อ
และในเร็วๆ นี้ ก็น่าจะได้เห็นระดับ 1,700 จุด
มีนักเทคนิคหุ้นอีกคน ตั้งข้อสังเกตของนักวิเคราะห์ของโบรกฯ ต่างประเทศด้วย
เช่น หุ้นกสิกรไทย หรือ KBANK ที่มีโบรกเกอร์ต่างประเทศ 2 แห่ง ให้ราคาเป้าหมายแตกต่างกันอย่างมาก
แห่งแรกให้ราคาเป้าหมาย KBANK ไว้ 160-170 บาท
อีกแห่งให้ราคาเป้าหมายไว้ 270 บาท
หรือแตกต่างกันกว่า 100 บาท
ขณะที่หุ้น KBANK เป็นหุ้นในกลุ่มขนาดใหญ่ หรือ บิ๊กแคป ที่นักลงทุนต่างชาติทยอยเข้าเก็บมากสุดในช่วงที่เงินกำลังไหลเข้าตลาดหุ้นไทย
“บาตัน” (Barton’s) นักเทคนิคหุ้นที่เก่งมากๆ อีกคน ได้แสดงเส้นกราฟในเฟซบุ๊คที่มีชื่อว่า Barton’s Global Market Trends เมื่อวันศุกร์ที่ 15 ก.ย.ที่ผ่านมา (ดูกราฟ)
เขาบอกถึงตลาดหุ้น/ไทยว่า หากดูจากเส้นกราฟในรอบ 20 ปี หุ้นไทยขึ้นมาเฉลี่ยปีละ 10%
และในปีนี้ก็มีโอกาสที่ดัชนีจะขึ้นไปถึง 1,800 จุด
นี่เป็นมุมมองของนักเทคนิคหุ้น
แต่นักวิเคราะห์พื้นฐานก็มีมุมมองสวนกลับไปว่า สัญญาณเทคนิค สามารถถูก “ทำลาย” ได้จาก “พื้นฐาน”  ที่เปลี่ยนแปลง
วานนี้มีความเห็นจากสมาคมนักวิเคราะห์การลงทุน
คนที่ออกมาพูดเช่น  “ไพบูลย์ นลินทรางกูร” ประธานเจ้าหน้าที่บริหาร บล.ทิสโก้ และนายกสมาคมนักวิเคราะห์การลงทุน
และ “สมบัติ นราวุฒิชัย” ประธานกรรมการ บล.เออีซี และอุปนายกสมาคมนักวิเคราะห์การลงทุน
ทั้งสองคนมองตรงกันว่า ดัชนีหุ้นไทยในปีนี้จะเคลื่อนไหวในกรอบที่ไม่แตกต่างจากปัจจุบันมากนัก
หรือ ดัชนีอาจขึ้นไปแตะ 1,700 จุดได้ แต่ไม่สามารถยืนได้ เพราะผลประกอบการ บจ.ยังไม่เติบโตตาม
ข้อถกเถียงดัชนี 1,700 จุด
น่าจะยังถูกพูดถึงต่อไปเรื่อยๆ ในช่วงเวลานี้